

Novi Sad, novembar 2024.

**TURIZAM NAŠ NASUŠNI**

**Zemlja partner – Mađarska**

**Prostor - Aula, Hala „Master“, Kongresni centar „Master“**

Međunarodni sajmu turizma na Novosadskom sajmu je prilika za nove perspektive ponuda i trendova u turizmu. Za izlagače to je prostor i mogućnost za poslovanje i povezivanje sa klijentima, kolegama, saradnicima, partnerima, učenicima i studentima, medijima... Za široku publiku je prilika za rezervaciju boravka u zimskim turističkim centrima, novogodišnjih, ali i rane rezervacije letnjih aranžmana, ponude banjskih, spa i wellness destinacija u Regionu, poslovnih putovanja... kao i drugih, specifičnih vidova turizma, promotivnih i poslovnih aktivnosti u turizmu.

Sajam turizma će na Novosadskom sajmu, od 28. do 30. novembra, okupiti više od 240 izlagača iz 12 zemalja. Prijavljeni su učesnici iz Srbije, Mađarske, Bosne i Hercegovine, Crne Gore, Hrvatske, Slovenije, Albanije, Bugarske, Tunisa, Severne Makedonije, Grčke i Rusije..

**Partnerstvo Sajma i Mađarske**

Zemlja partner Sajma turizma je Mađarska. Nosilac partnerstva ja Mađarska agencija za promociju izvoza HEPA (*Hungarian Export Promotion Agency)* koja pruža profesionalne usluge i podsticaje za małe i srednje preduzetnike u Mađarskoj kako bi lansirali svoje proizvode i usluge na stranim tržištima.

Na Sajmu turizma u Novom Sadu Mađarska će se predstaviti kroz kolektivnu izložbu 14 učesnika. Biće tu turističkih organizacija i agencija, gradova (Budimpešta, Harkanj, Pečuj, Segedin, Morahalom...), institucija članica mađarskog Ministarstva spoljnih poslova i trgovine, turističkih konsultantskih firmi. Zainteresovani će moći da se upoznaju sa mogućnostima boravka na obalama jezera Balaton, u banjama, spa centrima, termalnim bazenima, ali i sa digitalnim platformama za mađarsko i za srpsko tržište koje funkcionišu kao most za promociju turizma i olakšavaju planiranje putovanja, istovremeno jačajući veze između dve zemlje.

Za posetioce su pripremljeni vaučeri koji obezbeđuju 50% popusta na usluge banje Sent Eržebet, upoznavanje sa kulturom i tradicijom našeg severnog suseda, ali i gastronomijom što porazumeva i priliku za degustaciju nadaleko poznatih mađarskih proizvoda.

 Istovremeno, Sajam turizma biće prilika i da se predstavnici mađarskih radnika u turizmu upoznaju sa turističkim i ugostiteljskim potencijalima Novog Sada, Vojvodine i Srbije.

Ideja da Mađarska bude Zemlja partner na Sajmu turizma se rodila na Poljoprivrednom sajmu, a da to postane i realnost pomogao je Balint Juhas, predsednik Skupštine Vojvodine.

Za Mađarsku ovo nije prva titula Zemlje partnera na nekoj od priredbi Novosadskog sajma. Bili su prva Zemlja partner na Poljoprivrednom sajmu 2010 godine. Tu titulu su poneli i u 2022. godini, na istoj priredbi.

Mesta iz kojih dolaze ilagači: Aranđelovac, Arilje, Bački Petrovac, Bajina bašta, Bansko, Banja Luka, Bečej, Begaljica, Beograd, Bor, Budimpešta, Bukkszek, Čačak, Doboj, Dunakeszi, Guča, Harkanj, Irig, Istočno Sarajevo, Ivanjica, Kalitea, Knjaževac, Kragujevac, Kraljevo, Kula, Laško, Ljubljana, Ljubovija, Mako, Morahalom, Moskva, Putilkovo, Niš, Novi Pazar, Novi Sad, Pale, Pečuj, Petrovac na Mlavi, Pirot, Podgorica, Požarevac, Požega, Prijepolje, Ruma, Sarajevo, Sijarinska banja, Sjenica, Sombor, Sremski Karlovci, Struga, Surčin, Segedin, Topola, Trebinje, Užice, Valjevo, Vižinada, Vrbas, Vrdnik, Vrnjačka banja, Zlatibor, Zrenjanin, Žabalj, Županja...

Među izlagačima su hoteli, agencije, banje, toplice, turističke organizacije, welnes i spa objekti, turoperateri, TR, institucije, skijališta, specijalne bolnice za ortopediju i rehabilitaciju, etno naselja, dečija letovališta i oporavišta, planinski centri, sportsko-rekreativni centri, odmarališta, hosteli, kongresni centri, sale za događaje, bazeni, akvaparkovi, turističke atrakcije, manifestacije i događaji, mediji, kao i onih koji su posvećeni IT u turizmu, medicinskom turizmu, karijeri, obrazovanju, osiguranju, destilerije, vinski podrumi i vinarije...

**Štand Pokrajinskog sekretarijata za privredu i turizam**

Paviljon Pokrajinskog sekretarijata za privredu i turizam u Hali „Master“ od ukupno 210 m2 i izložbeni prostor pod nazivom „Vinska kuća Vojvodine“ u uglu Hale od 100 kvadrata, sa 12 vinarija, biće mesto okupljanja suizlagača, korisnika sredstava i partnera Sekretarijata.

Suizlagači su udruženja preduzetnika, zanatlija i malih privrednika (koja u svom sastavu imaju najmanje 15 članica), udruženja vinara (koja u svom sastavu imaju najmanje 15 članica (vinarija), upisanih u Vinski registar i vinarije). Biće tu i obrazovne institucije sa područja AP Vojvodine koje obrazuju kadrove turističko-ugostiteljskog smera u cilju razvoja i unapređenja turizma, tačnije fakulteti i srednje škole sa akreditacijom nadležnih organa, koje u okviru nastavnih programa obrazuju kadrove iz oblasti turizma, odnosno ugostiteljsko, hotelijersko-turističke tehničare.

Pored toga, izlagači su i nosioci oznake kvaliteta „Najbolje iz Vojvodine“ koji se promovišu kao projekat Sekretarijata i imaju pravo nastupa, kako ovogodišnji, tako i nosioci oznake iz prethodnih godina, tačnije od 2021. godine, među kojima je i Poljoprivredni sajam Novosadskog sajma.

Prema najavama učesnika, posetioce očekuju sadržajni nastupi, sajamski popusti, „last minute“ aranžmani za zimovanja, „first minute“ ponude za letovanja, informacije o đačkom, omladinskom i medicinskom turizmu, stručni skupovi, B2B sastanci, Gastro izazovi, Poklon-igra za posetioce...

**B2B sastanci**

Na predstojećem 55. međunarodnom sajmu turizma, na Novosadskom sajmu, moguće je pronaći odgovarajućeg poslovnog partnera, slanjem zahteva za sastanak i predlaganjem termina i zakazivanje B2B sastanka.

Poslovni sastanci se mogu zakazati na linku, na kojem se nalazi i tutorijal sa kompletnim vodičem kroz postupak - od ideje do sastanka <https://torusimfair.talkb2b.net/> .

Na platofrmi se registruju izlagači, poslovna poseta i turoperatori koji na Sajam turizma dolaze kroz Hosted Buyer Program  - i ti su izbori ponuđeni svima koji žele da se registruju za poslovne sastanke na Sajmu.

Sastanke sa izlagačima mogu da iniciraju svi registrovani, a izlagači biraju sa kim žele unapred da ugovore susret na Sajmu.

B2B susrete sa učesnicima Hosted Buyer programa ugovaraju samo izlagači, a susreti se održavaju na posebnom postoru (B2B Point u Hali „Master“). Poslovni posetioci iniciraju sastanke sa izlagačima i za ugovorene susrete s učesnicima Sajma dobijaju u finalnoj agendi definisano mesto sastanka, po izboru izlagača - na štandu ili u B2B Point prostoru Hale „Master“.

Pored ugovaranja sastanaka, registracija na platformi omogućava vidljivost kompanija učesnica.

Neće izostati ni oni koji će ponuditi aranžmane za avanturistički i nautički turizam, jedinstveni gejzir sa kompleksom bazena, termalne izvore. Biće dostupne informacije o vodičkim službama, organizaciji manifestacija, konsultantskim uslugama, osiguranju imovine i lica, IT rešenjima za turizam - sistemu automatizacije i evidencije prodaje hotelskih usluga, elektronskoj naplati putarine ENP - uređaju za elektronsku naplatu putarine, sistemu automatizacije i evidencije prodaje hotelskih usluga, HORECA programu - opremi i priboru za hotele, restorane, kafee. Izlagači će ponuditi i sredstva za profesionalnu higijenu, profesionalnu opremu za perionice veša…

Nastup su potvrdili i Opština Bansko – Bugarska, Privredna komora Vojvodine, Privredna/Gospodarska komora Federacije Bosne i Hercegovine, Nacionalna turistička kancelarija Tunisa, Agencija za promociju i podršku turizma Severne Makedonije, Udruženje turističkih agencija Srbije – Utas, Udruženje banja Srbije, Nacionalna turistička organizacija Crne Gore, Udruženje turističkih vodiča Srbije, FIJET Srbija - Udruženje turističkih novinara i pisaca u turizmu...

**34. zbor ugostiteljskih i turističkih radnika Srbije 2024.**

Savez samostalnih sindikata Srbije – Samostalni sindikat ugostiteljstva i turizma Srbije uputio je poziv svim svojim članovima da od 28. do 30. novembra učestvuju na 34. zboru ugostiteljskih i turističkih radnika Srbije, koji će biti sastavni deo Sajma turizma na Novosadskom sajmu. Takmičenje, proglašenje pobednika sa uručenjem priznanja i svečanosti biće održano u Hali „Master“.

Učesnici će moći da se takmiče u sledećim kategorijama: Obavljanje recepcijskih poslova, Spremanje dvokrevetne sobe, Pripremanje barske mešavine, Usluživanje svečanog ručka, Prezentacija i posluživanje belih, crvenih i penušavih vina, Takmičenje konobara u postavljanju stolova, Takmičenje poslastičara u izradi eksponata poslastičarskih radova, Takmičenje pekara u izradi raznih vrsta peciva i pekarskih proizvoda, Pripremanje nacionalnog jela, Takmičenje restorana u pripremanju i posluživanju svečanog menija od 4 ganga, Pripremanje jela u kotliću, Karving i Takmičenje kuvara u izradi kuvarskih eksponata klasične kuhinje. Svaka ekipa može da prijavi maksimalno dva rada po disciplini. Po završetku takmičenja najboljima će biti uručeni pehari, medalje, diplome i zahvalnice.

**Gastro kup 2024.**

Gastro kup Srbija je međunarodno takmičenje u kulinarstvu koje se održava za vreme Sajma turizma u Novom Sadu.

Organizatori osmog nadmetanja po redu, su AD Novosadski sajam, Udruženje Zelena dolina (Green Valley), Horeca asocijacija Kragujevac. Nadmetanje ima za cilj promovisanje i popularizaciju kulinarstva u Srbiji i regionu i održava se 29. i 30. novembra u Hali „Master“.

Predviđeno je takmičenje u kategorijama: hladno/toplo predjelo, jelo od testenine, moderno restoransko jelo, moderno nacionalno jelo, rižoto na dva tanjira, autorsko jelo. Biće organizovano i timsko takmičenje – moderno restoransko jelo u 3 sleda kao i Memorijalni turnir „Marko Trpković“ - restoranski desert – tiramisu. Takmičari će pripremati i izložbeni rad – torte i skulpture od čokolade,a nadmetaće se i u pripremi nacionalnog jela i u karvingu.

Tokom manifestacije takmičari će dobiti priliku da razmene iskustva sa kolegama, promovišu svoje ugostiteljske objekte i steknu nova poznanstva u cilju podizanja nivoa privredne aktivnosti u Novom Sadu, Republici Srbiji i zemljama regiona, Evrope i sveta. Takođe će ostvareni privrednici – ugostitelji imati priliku da upoznaju najveće talente koji dolaze iz srednjih i viših ugostiteljskih škola.

**Stručni i poslovni skupovi**

Od 28. do 30. novembra, Sajam turizma pružiće jedinstvenu priliku za osvrt na značajne promene na tržištu i učestvovanje u diskusijama o perspektivama i mogućnostima za turističku industriju u svetlu aktuelnih izazova.

Novosadski sajam i Turistička prizma organizuju Konferenciju „Turizam naš nasušni”, na kojoj će biti održano nekoliko panela. Teme o kojima će se govoriti su „Imamo li potrebne kadrove u turizmu i ugostiteljstvu i kako do njih?” i „Turističke organizacije/zajednice i njihova uloga u kreiranju i promociji turističkog proizvoda”.

Biće upriličena i dodela PRIZMI u akciji „Za novi kvalitet u turizmu“ koju Turistička prizma vodi od 1997. godine, a jedinstvena je po tome jer o nominacijama i nagrađenima isključivo odlučuje žiri turističkih novinara iz regiona.

Tokom Sajma turizma između ostalog biće održana i Konferencija „Savremeni trendovi u turizmu i ugostiteljstvu“ (CTTH 2024), radionica sa hotelijerima iz Turske, radionica Turističke organizacije Grada Novog Sada i Međunarodna konferencija studenata turizma i hotelijerstva MEKST.

**MEKST 30. novembra na Novosadskom sajmu**

U salama Kongresnog centra „Master“, 30. novembra, tokom Međunarodnog sajma turizma biće održana Međunarodna konferencija studenata turizma i hotelijerstva MEKST. Osnovni cilj konferencije je sticanje novih saznanja od renomiranih stručnjaka iz oblasti turizma, hotelijerstva i marketinga, za mlade lidere i one koji to žele da postanu, povezivanje, razmena iskustava i druženje.

Predstojeća 11. konferencija okupiće učesnike iz više od 15 zemalja. Organizatori veruju da će uz podršku Svetske turističke organizacije, najavljeni dan proći u znaku edukacije, zabave i povezivanja svih mladih ljudi.

**Ocenjivanje kvaliteta objekata i usluga u turizmu**

U susret Sajmu turizma ocenjivan je kvalitet turističkih objekata i usluga. Komisije su na terenu u Srbiji, Crnoj Gori, Severnoj Makedoniji, BiH-RS, Hrvatskoj vrednovale 130 učesnika ocenjivanja.

Najbolji veliki, srednji i mali hoteli, hosteli, kafići, poslastičarnice, picerije, apartmani, pansioni, smeštaji u domaćoj radinosti, kampovi, turističke agencije, restorani, turističke manifestacije, festivali, atrakcije i događaji, obrazovne institucije u turizmu, ostale institucije, objekti i usluge... biće nagrađeni priznanjima koja će im biti uručena dan pre otvaranja Sajma turizma – u sredu, 27. novembra.

 Događaj će biti organizovan u Kongresnom centru „Master“.

**Poklon-igra za posetioce**

 Baš kao i na svakom prethodnom Sajmu turizma i na aktuelnom je u saradnji sa izlagačima organizovana Poklon-igra za posetioce. Za učestvovanje će biti dovoljno ubaciti registracioni list u jasno obeleženu kutiju. Izvlačenje kupona sa imenima dobitnika biće organizovano u subotu, 30. novembra od 15 časova.

Do ponedeljka, 25. novembra najavljeno je više od 40 poklona. Spisak darodavaca je svakog dana sve duži, a pokloni su između ostalih trodnevni boravak u Segedinu, dvodnevni u Harkanju, poklon kartica/bon u iznosu od 150.000 forinti za boravak u nekom od Hunguest hotela, vikend za četvoročlanu porodicu na bazi smeštaja, brojni vikendi za dve osobe, noćenja za dve osobe u Guči za vreme manifestacije „Hajduk fest“, karte za plovidbu katamaranom u predelu „Ovčarsko-kablarska klisura“, ulaznice za Prirodnjački centar u Ovčar Banji, razni poklon paketi...

**Jubileji na Sajmu**

Tokom Sajma turizma ARKET TOURS, Novi Sad će obeležiti 35 godina rada, PRIVREDNA-GOSPODARSKA KOMORA FEDERACIJE BOSNE I HERCEGOVINE, Sarajevo, Bosna i Hercegovina 25, a OPG BRČIĆ VILMA, Vižinada, Hrvatska 20 godina.

**Radno vreme**

**Prvog dana, u četvrtak, 28. novembra, radno vreme za poslovnu posetu biće od 10 do 19 časova, a za široku publiku od 12 do 19 časova. Drugog dana, u petak, radno vreme za sve posetioce je od 10 do 19 časova, dok će u subotu 30. novembra radno vreme biti od 10 do 17 časova.**

**Ulaz se ne naplaćuje! Registracija obavezna!**

Novosadski sajam je, baš kao i prethodne godine, doneo odluku da se svim posetiocima i učesnicima Sajma turizma omogući ulaz bez naplaćivanja karata, uz obaveznu registraciju.

Odluka je doneta sa namerom da se i na taj način podrži razvoj turizma na našim prostorima i podstakne što brojnija publika da poseti Sajam turizma i sretne se sa učesnicima. Registracija posete će biti organizovana na ulazu.

**Podrška održavanju Međunarodnom sajma turizma u Novom Sadu su:**

* **Zemlja partner Mađarska**
* **Pokrajinski sekretarijat za privredu i turizam**
* **Grad Novi Sad i**
* **Turistička organizacija Grada Novog Sada**